Simon Elon mukaan Soinia sättinyt henkilö on "valemediaan videoita tekevä agitaattori".

Perussuomalaisten entinen puheenjohtaja, ulkoministeri

Timo Soini

osallistui tiistaina Espoon Leppävaarassa sinisen tulevaisuuden kampanjatilaisuuteen.

Soini sai tilaisuudessa osakseen kannustusta, mutta myös rankkaa kritiikkiä. Soinin entiseksi kannattajaksi tunnustautunut Pekka Koskenkorva syytti Soinia poliittisesta petoksesta.

Sinisen eduskuntaryhmän puheenjohtajan Simon Elon mukaan Koskenkorva ei ole tavallinen äänestäjä, vaan

"

valemediaan videoita tekevä agitaattori

"

.

Perussuomalaisten entinen puheenjohtaja, ulkoministeri Timo Soini jalkautui tiistaina kansalaisten pariin Espoon Leppävaaraan keräämään kannattajakortteja sininen tulevaisuus -puoluehanketta varten.

Soinin juttusille hakeutui heti tilaisuuden alussa Pekka Koskenkorva, joka kertoi äänestäneensä Soinia eri vaaleissa vuosina 2003-2015.

Tunnelma muuttui kireämmäksi Iltalehden tiedusteltua Koskenkorvalta, mitä hän ajattelee siitä, että Soini päätti loikata perussuomalaista uusi vaihtoehto -eduskuntaryhmään.

- En kannata Timo Soinia enää pätkääkään. Hän teki suurimman mahdollisimman petoksen Suomen poliittisessa historiassa sitten Otto Wille Kuusisen, itseään vapaaksi journalistiksi ja kansalaisaktivistiksi kutsuva Koskenkorva täräytti.

- Tätä samaa mantraa monistatte netissä, että kiitos vaan. Toi on melkein sanasta sanaan sitä, mitä netissä levitetään, Soini vastasi Koskenkorvalle.

- Sinähän sanot, että kyllä kansa tietää, Koskenkorva jatkoi.

- Niin tietää, niin kuin sinäkin tiesit ennen, mutta et tiedä enää, Soini kuittasi.

Ei puhtaita jauhoja

Myöhemmin Soini lisäsi, että Koskenkorva " vetäisi ulkoa opetellun jonglöörihomman " .

- Se oli pikkuisen Pekka rimanalitus - muuten meni hyvin! Soini huikkasi Koskenkorvalle.

Sinisen tulevaisuuden kannattajakortteja kerännyt kansanedustaja Lea Mäkipää syytti Koskenkorvaa ja tilaisuuden Koskenkorvan YouTube-kanavalle kuvannutta henkilöä tilaisuuden häiritsemisestä.

- Teille ei ole puhtaita jauhoja pussissa, Mäkipää kritisoi.

Sinisen eduskuntaryhmän puheenjohtaja Simon Elo viestitti Iltalehdelle tiistai-iltana, että heidän tiedossaan on ollut, että Suomi ensin -liikkeen henkilöt " aikovat häiritä tilaisuuksiamme " .

- Tämä henkilö (Koskenkorva) ei ole tavallinen äänestäjä, vaan valemediaan videoita tekevä agitaattori. Häiriköinti, solvaus ja uhkailut tulevat samasta puusta. Kansanvalta kyllä sen voittaa, Elo muotoili.

Iltalehdelle Koskenkorva kertoi olevansa perussuomalaisten jäsen. Koskenkorvan " työpari " kertoi kuvanneensa videoita muun muassa Suomi ensin -liikkeen tilaisuuksissa.

Tunnelma sinisen tulevaisuuden kampanjatilaisuudessa Espoon Leppävaarassa muuttui kireämmäksi, kun Pekka Koskenkorva arvosteli kovasanaisesti Soinia. Soinin mukaan hän saa sähköpostiinsa samanlaista kansalaispalautetta. OLLI WARIS

Tuli vedenpaisumus

Paavo Väyrysen kannattajaksi tunnustautunut Pekka Frilander käytti sinisestä tulevaisuudesta torilla yhtä jyrkkää kieltä kuin Koskenkorva.

- Selvä huijaus on kysymyksessä, törkeä temppu, jolla pettää äänestäjät, Frilander moitti.

Eräs ohikulkija tyytyi toteamaan Soinille vain yhden sanan.

- Takinkääntäjä!

Useimmat kampanjatilaisuuteen osallistuneet kansalaiset suhtautuivat Soiniin myönteisesti. Yhteiskuvien ottajia ja halailijoita riitti. Eräs nuorukainen kävi kättelemässä Soinia ja käveli pois.

- Maltillisemmalla linjalla monissa asioissa kuin perussuomalaiset, nimettömänä pysytellyt keski-ikäinen mies kiitteli uutta eduskuntaryhmää.

Soini perusteli Iltalehdelle loikkauspäätöstään perussuomalaisten puoluekokouksessa " syntyneellä tilanteella " .

- En tunnistanut sitä puoluetta, mitä olin perustamassa. Silloin kun katsoo, että se ei edusta sitä, mitä on itse edustanut, niin joutuu tekemään hankalia ratkaisuja. Johdin puoluetta 20 vuotta, nollasta 37 edustajaan. Sen jälkeen tuli vedenpaisumus ja kaikki kelluu, Soini lainasi blogikirjoitustaan.

- Toivotan perussuomalaisille onnea ja menestystä, mutta ilmiselvää linjanmuutosta ei voi olla huomaamatta ja se tulee lähikuukausina näkymään. On eri asia, onko puheenjohtajana Halla-aho vai minä tai presidenttiehdokkaana Huhtasaari tai Terho tai Jussi Niinistö, Soini lisäsi.

Perussuomalaisten puheenjohtajana sanoit usein, että pitää tulla puolueen toimintaan mukaan, jos haluaa vaikuttaa politiikan sisältöön. Miten loikkauspäätös sopii yhteen periaatteen kanssa?

- Sanoin moneen kertaan myös sen, että puolue ei ole mikään vankila, sieltä pääsee pois, Soini vastasi.

Soini kertoi olevansa sitoutunut eduskunta- ja ministerityöhönsä ja leimasi spekulaatiot hakeutumisestaan kansainvälisiin tehtäviin " agenttitarinoiksi " . Hallitusta ei Soinin mukaan voinut jättää, koska muuten " punavihreät " olisivat tulleet heidän tilalleen " tuhoamaan orastavat systeemit " .

- Tiesin, että hallitushomma tulee olemaan vaikea, mutta kyllä löyly pitää kestää, jos menee saunaan, Soini sanaili.

Timo Soini jätti perussuomalaisten puheenjohtajuuden kesäkuussa 20 vuoden palveluksen jälkeen. Vain kolme päivää sen jälkeen Soini loikkasi perussuomalaisista ja liittyi uusi vaihtoehto -eduskuntaryhmään. Ryhmä on perustamassa sininen tulevaisuus -nimistä puoluetta. MAURI RATILAINEN

15.8. kello 22: Lisätty juttuun Simon Elon kommentit sekä maininta siitä, että Pekka Koskenkorva kertoi olevansa perussuomalaisten jäsen ja että videota kuvannut henkilö kertoi kuvanneensa aiemmin muun muassa Suomi ensin -liikkeen tilaisuuksia.